Пол Макартні

**Пол Макартні** () — брытанскі кампазытар, рок-музыка, сьпявак. Адзін з заснавальнікаў і ўдзельнікаў групы The Beatles.

У інтэрнет-апытаньні, праведзеным BBC News Online, быў названы «найвялікшым кампазытарам тысячагодзьдзя» і апярэдзіў Баха, Моцарта і Бэтговэна. Аўтар адных з найбольш славутых песень у гісторыі папулярнай музыкі — сярод іх найбольш сьпяваная ў сьвеце (больш за 3 тысячы кавэр-вэрсій) песьня «Учора» (), «Няхай будзе так» (), «Мыс Кінтайр» () ды іншыя.

Па зьвестках кнігі рэкордаў Гінэса, зьяўляецца музыкам, які болей за ўсіх у сьвеце прадаў сваіх запісаў (400 мільёнаў дыскаў), мае найбольш у сьвеце песень, якія занялі першае месца ў сьпісах папулярнасьці (50), выступаў перад самай вялікай у сьвеце музычнай аўдыторыяй (350 тысячаў) і зьяўляецца найбагацейшай рок-зоркай у сьвеце зь ліку тых, хто дагэтуль выступае (730 мільёнаў даляраў ЗША).

## Жыцьцяпіс
Нарадзіўся 18 чэрвеня 1942 году ў Лівэрпулі (Вялікабрытанія) ў ірляндзкай сям’і. У 1956 годзе маці Пола памерла ад раку грудзей. Пасьля сьмерці маці самастойна навучыўся іграць на гітары. Раньняя страта маці стала адной з прычынаў збліжэньня Пола з Джонам Ленанам, чыя маці загінула, калі Джону было 17 гадоў.

Упершыню Джон і Пол сустрэліся 6 ліпеня 1957 году. Менавіта Пол пазьней угаварыў Джона ўзяць у музычную групу Джона The Quarrymen сябра Пола Джорджа Гарысана. Так утварылася аснова будучых легендарных The Beatles, у складзе якіх Пол выступаў з 1960 па 1970 год. Пасьля распаду The Beatles займаўся сольнай кар’ерай і ўтварыў музычную групу Wings (Крылы).

У 1969 годзе ажаніўся зь Ліндай Істман, зь якой меў 4 дзяцей. Лінда выступала с Полам у складзе Wings. У 1998 годзе Лінда, як і маці Пола, памерла ад раку грудзей.

Пасьля сьмерці Лінды быў яшчэ двойчы жанаты: з Гэтэр Мілз і Нэнсі Шэвэл.

## Творчасьць
У групе The Beatles разам з Джонам Ленанам Пол утварыў адзін з самых славутых аўтарскіх дуэтаў у гісторыі сусьветнай папулярнай музыкі.

На працягу ўсёй сваёй больш чым 50-гадовай музычнай кар’еры заставаўся творча актыўным і рэгулярна выпускаў музычныя альбомы і даваў канцэрты. З чатырох удзельнікаў The Beatles пасьля распаду групы Пол меў найбольш пасьпяховую сольную музычную кар’еру.

Надзелены шматбаковым талентам акрамя папулярнай музыкі Пол творча выявіў сябе ў клясычнай музыцы (найбольш вядомы зь яго клясычных твораў — «Лівэрпулская араторыя»), жывапісу, паэзіі і кінематаграфіі.

## Дыскаграфія

## Літаратура
* Benson, Ross. Paul McCartney: Behind the Myth. London, 1992.
* Gambaccini, Paul. Paul McCartney: In His Own Words. London, 1993.
* Gambaccini, Paul. The McCartney Interviews: After the Break-Up. London, 1996.
* Harry, Bill. The Paul McCartney Encyclopedia. London, 2003.
* Gracen, Jorie B. Paul McCartney: I Saw Him Standing There. London, 2000.
* Lewisohn, Mark. Wingspan. London, 2002.
* McGee, Garry. Band on the Run: A History of Paul McCartney and Wings. London, 2003.
* Miles, Barry. Paul McCartney: Many Years From Now. London, 1998.
* Miles, Barry. The Beatles Diary: After the Break-Up 1970—2001. London, 2001.
* Peel, Ian. The Unknown Paul McCartney. London, 2002.
* Бенсон, Росс. Пол Маккартни. Личность и миф. М., 1993.
* Максимов, Анатолий. McCartney. День за днем. М., 2002.

## Крыніцы

## Вонкавыя спасылкі
* Афіцыйны сайт
* Біяграфія на Allmusic.com

Катэгорыя:Брытанскія музыкі
Катэгорыя:The Beatles
Катэгорыя:Брытанскія сьпевакі
Катэгорыя:Рок-музыкі Вялікабрытаніі
Катэгорыя:Брытанскія кампазытары і кампазытаркі